黛玉葬花
千芳名窟早含辛,刻意伤春是惜春。
香土一坯愁万种,落红全似葬花人。
宝钗扑蝶
苍苔不惜凤鞋潮,轻步芳茵彩扇劳。
扑去用眸还用耳,那知蝶翅稳花梢。
元春省亲
特地平安醮为谁?朱榴照眼巧题词。
隔帘启奏声犹在,路远山高语费思。
探春结社
扫花专待棹云来,结社良图此日开。
多感彩笺传翠墨,些山滴水见深怀。
湘云拾麟
清虚观里出奇珍,偶落花间待此人。
他日双麟重会处,芳心默默岂无因?
妙玉奉茶
栊翠怡红好作邻,梅枝擎雪忆前春。
香销茶尽庵门静,便是旁观冷眼人。
迎春诵经
虎狼阶下肆嗔呵,园内风云日夕多。
太上一篇勤诵习,累金冠凤付谁何?
惜春描园
最小娇龄六法能,方园金碧写新缯。
楼台易起人难画,粉稿流传料未曾。
李纨课子
领社监吟有夙才,休从一德认宫裁。
课儿忍诵髯苏轼,嫠妇孤舟韵最哀。
凤姐设局
会芳园侧石嶙峋,转出惊鸿语意勤。
午夜篝灯人影乱,相思犹对镜光匀。
巧姐纺织
一碗寒灯耿壁光,农村姑女夜深忙。
朱门昨日逃生死,还为朱门织嫁裳。
可卿春困
缘窗好女出寒家,一落朱门事事差。
抱得狸奴无俚甚,俊材唯有凤知嗟。
拓展资料: